ועדת הפנים ואיכות הסביבה, כנסת 17, פרוטוקול מספר 390, 2008-06-29 10:15

אופיר פינס-פז: אנחנו דנים בצו הכניסה לישראל (פטור מאשרה) (תיקון) התשס"ח-2008 (פטור מאשרות לאזרחי מקדוניה).

צבי רבנר: מקדוניה היא מדינה קטנה ומאוד ידידותית בבלקנים.

צבי רבנר: אנחנו כבר מזמן רצינו לעשות איתם פטור הדדי מאשרות.

צבי רבנר: הבעיה הייתה בעיית השם שלה.

צבי רבנר: בפורומים הבינלאומיים מקדוניה נקראת The former Yugoslav Republic of Macadonia.

צבי רבנר: זה השם שהוסכם עליו באום ושעליו מקפידים היוונים, שהם אלה שהכריחו את האום בשם הזה.

צבי רבנר: אנחנו רצינו לחתום תחת השם שהמקדונים מבקשים, שזה Republic of Macadonia.

צבי רבנר: גם התברר לנו שאנחנו חייבים להעביר את זה לידיעת האום.

צבי רבנר: היה לנו את היוונים שמתנגדים לשם הזה ואת והמקדונים שמוכנים לחתום תחת השם שהם מייחסים לעצמם.

אופיר פינס-פז: למה ליוונים זה כל כך חשוב?

צבי רבנר: היוונים טוענים שמקדוניה זה החלק הצפוני של יוון ושיש אחיזת עיניים כשמדינה אחרת לוקחת את השם של מחוז ביוון.

צבי רבנר: גם גו'רג בוש רצה להכניס את מקדוניה לנאט"ו, אבל הוא לא הצליח לשכנע את היוונים בתביעה שלהם.

צבי רבנר: היוונים הצליחו נגד ג'ורג' בוש ומקדוניה לא התקבלה לנאט"ו.

צבי רבנר: הייתה לה ברירה לוותר על השם שלה כפי שהיוונים דורשים.

צבי רבנר: אנחנו הגינו רעיון אחר שנוסה כבר שנה שעברה עם רומניה.

צבי רבנר: במקום לחתום על הסכם שירגיז את היוונים, את המקדונים או בכלל לא לחתום על שום דבר, החלטנו לפרסם צו מטעם משרד הפנים המודיע על ביטול הצורך של אזרחי מקדוניה באשרות.

צבי רבנר: תהליך דומה היה בשנה שעברה.

צבי רבנר: זה היה בישיבה שאתה היית היושב-ראש, כאשר הרומנים נכנסו לאיחוד האירופאי והם טענו שהם לא יכולים לחתום על הסכם פטור מאשרות משום שלישראל יש הסכם עם כל האיחוד האירופי ואי לכך הם מבקשים את ביטול האשרות ללא הסכם.

צבי רבנר: זה היה עניין עקרוני בשבילם.

צבי רבנר: לאחר בדיקה שלקחה הרבה חודשים של היועצים המשפטיים שלנו ושל משרד הפנים, שר הפנים הכריז על ביטול חד צדדי על צו שמבטל את הצורך באשרות לאזרחי רומניה.

צבי רבנר: בכך עקפנו את הבעיה המשפטית ההיא.

צבי רבנר: אנחנו מבקשים להשתמש בתקדים הזה גם לגבי מקדוניה ובכך לחסוך מאיתנו את הבעיה של ההסכם שבתנאים הנוכחיים איננו יכולים לחתום עליו.

אופיר פינס-פז: לנו יש פטור מתשלום אשרה במקדוניה?

צבי רבנר: כן.

אופיר פינס-פז: יש הדדיות.

צבי רבנר: כן.

אופיר פינס-פז: אנחנו נצביע על הבקשה.

אופיר פינס-פז: מי בעד?

אופיר פינס-פז: ה צב ע ה בעד – 2 נגד – 0 אושר 2.

אופיר פינס-פז: צו הכניסה לישראל (פטור מאשרה) (תיקון) התשס"ח 2008 (פטור מאשרות לאזרחי אלבניה)

צבי רבנר: אלבניה זה יותר פשוט.

צבי רבנר: זה הסכם שחתמנו עליו ופשוט צריך לאשר אותו.

צבי רבנר: מדינה ידידותית ביותר, שלא לדבר על כך שהיא מדינה מוסלמית מאוד פרו מערבית, מאוד פרו ארצות הברית, מאוד מסייעת בכל הנוגע למלחמה בטרור.

אופיר פינס-פז: זאת המדינה המוסלמית הראשונה שיש לנו איתה הסכם כזה?

צבי רבנר: כן.

אופיר פינס-פז: אנחנו הזמנו לפה את השגריר של אלבניה.

אופיר פינס-פז: הוא לא הבין מה אנחנו רוצים ממנו.

אופיר פינס-פז: הוא הודיע לנו שזה עובד ממזמן.

אופיר פינס-פז: השאלה אם הוועדה היא חותמת גומי ואתם מפעילים את ההסכמים לפני שהוועדה מאשרת אותם.

צבי רבנר: לא.

צבי רבנר: הם פטרו אותנו מאשרות כבר קודם.

צבי רבנר: עכשיו חתמנו על הסכם שבו אנחנו נפטור אותם.

צבי רבנר: את זה הוועדה צריכה לאשר.

אורלי דהן: חשוב להדגיש שזה לא נכנס לתוקף עד שאין התייעצות עם הוועדה.

אורלי דהן: נמסרו מסרים בעבר שתוך שלושה חודשים מיום אישור ההסכם ההסכם ייכנס לתוקף.

אורלי דהן: על פי חוק הכניסה לישראל ללא התייעצות עם הוועדה אי אפשר למסור למדינה אחרת.

יפה שפירא: זאת לא הייתה השאלה של היושב-ראש.

יפה שפירא: אני התקשרתי לשגריר אלבניה כדי להזמין אותו.

יפה שפירא: הוא אמר לי שהוא לא מבין מה אני רוצה ממנו, כי זה כבר מזמן אושר וזה עובד.

יפה שפירא: התפלאנו קצת.

תומר רוזנר: גם בפעמים הקודמות נתקלנו בבעיה דומה והערנו למשרד החוץ על כך שנמסרים מסרים למדינות חוץ שאינם קשורים לחובת ההתייעצות עם הוועדה.

תומר רוזנר: היה לנו את זה במקרה קודם בהונדורס, עכשיו עם אלבניה.

תומר רוזנר: הובטח שהנושא הזה יתוקן.

צבי רבנר: לא ברור מה צריך לתקן.

אופיר פינס-פז: אי אפשר להפעיל את ההסכם לפני הפרוצדורה בוועדת הפנים.

צבי רבנר: אולי השגריר לא יודע במה מדובר.

תומר רוזנר: נמסר לשגריר תאריך שבו זה נכנס לתוקף, בלי קשר לשאלה אם הוועדה תחליט לאשר או לא לאשר.

תומר רוזנר: נניח שיהיה מצב בו הוועדה תגיד שהיא לא מקבלת את ההסכם.

צבי רבנר: האם נמסר דבר כזה לאלבנים?

יפה שפירא: זה מה שהשגריר האלבני אמר.

צבי רבנר: לפי מיטב ידיעתי הוא יודע שזה עוד לא נכנס לתוקף.

צבי רבנר: אולי דובר על כך שמקווים שייכנס.

שושנה רשף: ההסכם בסעיף הכניסה שלו קובע ש3 חודשים אחרי שהמדינה מסיימת את ההליך הוא נכנס לתוקף.

שושנה רשף: ההחלטה על כניסה לתוקף מתקבלת על ידי הממשלה.

שושנה רשף: 3 חודשים נועדו על מנת שהמדינה תסיים את ההליכים הפנימיים הדרושים.

שושנה רשף: במקרה של ישראל זה הצו שלכם.

שושנה רשף: כיוון שההסכם מונח לידיעה על שולחן הכנסת לפני שהוא מועבר לממשלה, ההנחה היא שאם יש איזה הן בעיות הן התעוררו בשלב הזה.

אופיר פינס-פז: ההנחה הזאת היא הנחה מוטעית.

אופיר פינס-פז: אני מבקש מכם להפסיק את הנחת העבודה הזאת.

אופיר פינס-פז: היא לא נכונה.

אופיר פינס-פז: אין קשר בין העובדה שההסכם מונח על שולחן מליאת הכנסת לבין הדיון האופרטיבי בוועדה.

שושנה רשף: צריך לדון בנושא הזה בנפרד.

שושנה רשף: צריך לקבוע ישיבה שכל צד יביע את עמדתו.

שושנה רשף: מחלקת מנהלת אמנות נמצאת כרגע במו"מ על אמנה של ישראל בחו"ל.

שושנה רשף: היא לא יכלה להגיע.

שושנה רשף: מעבר להסכמים הרלוונטיים שדנים בהם היום, לנושא העקרוני תיועד ישיבה שהגורמים המקצועיים יוכלו להשתתף בה.

אופיר פינס-פז: מה זה קשור לישיבה?

אופיר פינס-פז: לי אין זמן – אולי לכם יש – לשבת ישיבות סרק.

אופיר פינס-פז: בעיני זאת ישיבת סרק.

אופיר פינס-פז: יש פרוצדורה שצריך למלא את כולה.

אופיר פינס-פז: לא צריך להתחמק ממנה ולהניח הנחות יסוד שהן משוללות כל תוקף.

אופיר פינס-פז: להנחת הסכם על שולחן המליאה יש היבט שהוא ריטואלי במידה מסוימת והיבט מעשי בשוליים.

אופיר פינס-פז: הדיון לגופו מתבצע בוועדות הכנסת.

אופיר פינס-פז: אין שום סיבה להניח הנחה שאם לא היה ערעור בשלב של המליאה אז בבחינת הכנסת הכל בסדר.

אופיר פינס-פז: אין לזה קשר לתהליך הפורמאלי.

אופיר פינס-פז: אי אפשר לדלג עליו או להתעלם ממנו.

שושנה רשף: אנחנו מחויבים להודיע למדינה מרגע שהתקבלה החלטת ממשלה.

שושנה רשף: אנחנו לא יכולים לעכב הודעה על החלטת ממשלה.

שושנה רשף: 3 חודשים נועדו לקיום ההליכים הפנימיים במדינה.

אופיר פינס-פז: אני מבקש שיצא מכתב לשרת החוץ בעניין הזה.

אופיר פינס-פז: יצא המרצע מהשק.

אופיר פינס-פז: אתם מודיעים שהממשלה סיימה את התעסקותה ואתם מתעלמים מהכנסת.

אופיר פינס-פז: זה מה שאת אומרת?

שושנה רשף: הממשלה היא הגורם בישראל שמחליט, שמקבל החלטות בקשר לכניסת תוקף של הסכמים.

אופיר פינס-פז: אין לי טענה לזה.

אופיר פינס-פז: אחת משתיים: או שנבטל את ההליך של הכנסת, או שההחלטה בממשלה לא תהיה סופית.

שושנה רשף: כרגע, לפי החוק, החלטת הממשלה היא סופית.

אופיר פינס-פז: את רוצה לראות איך אני משנה לכם את ההחלטה?

אופיר פינס-פז: אנחנו יכולים לא לאשר את ההסכם עם אלבניה ונראה מה יקרה.

אופיר פינס-פז: יגאל צרפתי אי אפשר להסתיר בפני האלבנים את החלטת הממשלה.

תומר רוזנר: ההחלטה יכולה להיות מותנית.

אופיר פינס-פז: הכנסת היא הריבון במדינת ישראל, לא הממשלה.

אופיר פינס-פז: אם הממשלה רוצה לעשות הסכמים ללא הכנסת זה בסדר, אין לי בעיה עם זה, אבל לא יכול להיות שיהיה תהליך שהוא כולל את הכנסת והממשלה תתעלם ממנו.

שושנה רשף: הנושא עלה, לכן גם הצעתי שיהיה דיון ספציפי על הנקודה הזאת.

תומר רוזנר: אנחנו העלינו את זה בישיבה קודמת.

תומר רוזנר: הם חזרו על אותן טענות.

תומר רוזנר: הם לא שמעו את מה שנאמר.

אופיר פינס-פז: אני מבקש שתעבירו את זה למי שצריך להעביר את זה במשרד החוץ.

אופיר פינס-פז: בפעם הבאה שדבר כזה קורה אני אשים עמוק במגירה כל הצעה שלכם בנושא אשרות.

אופיר פינס-פז: אני לא מסכים להתנהלות הזאת.

תומר רוזנר: השאלה אם בנושא של אלבניה,שהיא מדינה מוסלמית והמצב הסוציו-אקונומי הרבה יותר נמוך מישראל, החשש להגירה נבדק.

צבי רבנר: אין כאן עובדים אלבנים.

יעקב מרגי: רק ההיבט של עובדים זרים נבחן?

צבי רבנר: לא נרשמו כאן עובדים זרים מהאזור הזה במשך שנים רבות.

צבי רבנר: מבחינת אלבניה ישראל היא לא מדינת יעד.

צבי רבנר: היעד שלהם הוא איטליה.

יעקב מרגי: מה לגבי העניין של ייבוא נשים?

צבי רבנר: אין.

מיכל יוספוב: מ2002 עד היום הגיעו מאלבניה 1500 תיירים.

מיכל יוספוב: בסך הכל נשארו פה בארץ בלי רישיון 52 איש.

אופיר פינס-פז: זה נחשב אצלכם מספר טוב?

מיכל יוספוב: זה נחשב אצלנו מספר טוב.

מיכל יוספוב: אין עובדים זרים מאלבניה.

צבי רבנר: השנה זאת הפעם הראשונה שהוכר בכך שאלבנים הצילו יהודים בזמן השואה.

צבי רבנר: הרבה זמן נמנעה מהם ההכרה הזאת.

צבי רבנר: אלבניה הייתה המדינה היחידה שכל היהודים אצלה ניצלו.

צבי רבנר: בסוף המלחמה היו לה פי כמה וכמה יהודים מאשר בתחילתה.

צבי רבנר: זה לא קרה בארץ אחרת.

צבי רבנר: פליטים מסביב הגיעו לשם כי ידעו שמסתירים שם יהודים.

אופיר פינס-פז: אני בהחלט רואה בחיוב את ההסכם הזה.

אופיר פינס-פז: העובדה שאנחנו עושים הסכם ראשון מסוגו עם מדינה מוסלמית הוא דבר חשוב, הוא דבר נכון.

אופיר פינס-פז: אני מקווה שתהיה לו המשכיות.

אופיר פינס-פז: אני חושב שזה דבר שמחזק את יחסי מדינת ישראל עם העולם המוסלמי.

אופיר פינס-פז: אני מקווה שזה גם ישפיע על היחסים עם העולם הערבי.

אופיר פינס-פז: מי בעד ההסכם הזה?

אופיר פינס-פז: ה צ ב ע ה בעד – 3 נגד –0 אושר 3.

אופיר פינס-פז: צו הכניסה לישראל (פטור מאשרה) (תיקון), התשס"ח-2008 - רוסיה

ג'רי קורן: להסכם עם רוסיה יש חשיבות בפן המדיני ובפן התיירותי.

ג'רי קורן: לפן התיירותי אני לא אכנס, אבל המספרים שאנחנו מקבלים ממשרד התיירות הם מספרים מדהימים.

ג'רי קורן: רוסיה כבר היום נמצאת במקום שלישי במספר הכניסות לישראל.

ג'רי קורן: קרוב ל200 אלף איש.

אופיר פינס-פז: ממתי?

ג'רי קורן: אני מדבר על 2007 ועל ראשית 2008.

אופיר פינס-פז: בשנה?

ג'רי קורן: בשנה.

ג'רי קורן: זה אחרי ארצות הברית וצרפת.

ג'רי קורן: אחוזי גידול מדהימים.

ג'רי קורן: חלק מזה זאת תיירות חד יומית.

ג'רי קורן: אני מניח שההשלכות על ענף התיירות בארץ כבר הוסברו מספיק.

אופיר פינס-פז: מה זאת אומרת תיירות חד יומית?

ג'רי קורן: תיירים שמגיעים למצרים וממצרים הם באים לישראל ליום אחד , כולל המקומות הקדושים.

ג'רי קורן: הם לא לנים.

ג'רי קורן: זה בהחלט משאיר פה הכנסות.

ג'רי קורן: הפן הדתי של התיירות זה סיפור בפני עצמו.

ג'רי קורן: זה ודאי משפיע על הצליינים.

ג'רי קורן: גם בתיירות הדתית הרוסים הולכים ותופסים מקום יותר ויותר בולט לעומת הקתולים.

ג'רי קורן: להסכם יש גם חשיבות מדינית, הרבה יותר ממה שאנחנו מייחסים לו.

ג'רי קורן: העבודה על ההסכם זכתה לכותרות בתקשורת הרוסית והיא מועלית מולנו על ידי אישים רוסיים.

ג'רי קורן: יש ציפייה מאוד גדולה.

ג'רי קורן: מי שהיה מתי שהוא במוסקבה וניצב מול השגרירות שלנו יכול לראות את המדור הקונסולרי הכי עסוק בעולם, עם תורים של אנשים שמתייצבים שם ב5 בבוקר, עם תופעות לא הכי סימפטיות.

אופיר פינס-פז: זה בגלל שאתם עושים תהליך מאוד בירוקרטי.

ג'רי קורן: אנחנו עושים תהליך על פי החוק.

אופיר פינס-פז: האם החוק קובע איך עושים את התהליך?

אופיר פינס-פז: זו הפעם הראשונה שאני שומע את זה.

אופיר פינס-פז: אין הליך כזה בחוק.

ג'רי קורן: אנחנו יוצאים מנקודת הנחה שהאנשים שלנו עושים עבודה טובה.

אופיר פינס-פז: אני גם חושב שהאנשים עושים עבודה טובה.

אופיר פינס-פז: בואו לא נתעלם מהחוק.

ג'רי קורן: ההסכם מבחינתנו זה מהפיכה גם ביחסים עם רוסיה וגם בענף התיירות.

ג'רי קורן: זה לא סוד שמדינות נוספות, כמו אזרביג'אן, שהיא מדינה מוסלמית, שהיא מדינה שגובלת באיראן, יש בינה ובין ישראל קשרים חשובים בתחום הביטחוני.

ג'רי קורן: זאת מדינה שממנה ישראל רוכשת נפט בהיקף הולך וגובר.

ג'רי קורן: אם אנחנו בוחנים את הפוטנציאל הכלכלי והתיירותי, אז אוקראינה היא המועמדת הבאה.

ג'רי קורן: מבחינת משרד החוץ אין שום הסתייגות להתחיל לפעול על מנת לנסות לקדם הסכמים עם כל המדינות שהיו פעם חלק מברית המועצות.

אופיר פינס-פז: זה הראשון?

ג'רי קורן: רוסיה היא הראשונה.

ג'רי קורן: ההצעה של שר הפנים היא שלאחר שההסכם יאושר בוועדה וייכנס לתוקף אי שם ב20 בספטמבר צריך שתהיה איזו שהיא תקופת ניסיון כי בכל זאת מדובר בגל מאוד גדול של אנשים.

ג'רי קורן: צריך לראות איך המערכת מתמודדת איתו.

ג'רי קורן: זה נכון להיום.

אופיר פינס-פז: מה זאת אומרת ניסיון?

ג'רי קורן: ניסיון מבחינת ביקורת גבולות.

אופיר פינס-פז: מה זה אומר מבחינה מעשית?

ג'רי קורן: את זה צריך לשאול את משרד הפנים.

אופיר פינס-פז: אני רוצה לדעת אם אנחנו מאשרים משהו ניסיוני.

ג'רי קורן: לא.

ג'רי קורן: מדובר בהיקפים גדולים.

ג'רי קורן: מבחינת משרד החוץ אפשר להתחיל לעבוד במקביל על הסכם עם אוקראינה, עם קזחסטן, עם אזרביג'אן.

ג'רי קורן: אין שום בעיה.

אורלי דהן: משרד הפנים מתייחס כרגע רק להסכם עם רוסיה, שזה בהתאם להחלטת ממשלה מספטמבר 2007.

אורלי דהן: מפתחים נהלים פנימיים לגבי ההתמודדות עם הכניסה.

אופיר פינס-פז: למה זה לקח כל כך הרבה זמן?

אורלי דהן: ההסכם נחתם במארס 2008.

אורלי דהן: זה אושר בממשלה ביוני 2008.

אורלי דהן: כרגע מפתחים נהלים פנימיים של משרד הפנים שיופצו בשגרירויות בחו"ל ובמעבר הגבול לגבי התמודדות עם תיירים או עובדים זרים מהעבר בעקבות ההסכם.

אופיר פינס-פז: אפשר לקבל נתונים מה קורה עם הרוסים?

אורלי דהן: מ2007 יש לנו נתונים של 186 אלף שנכנסו.

אורלי דהן: בארץ ללא רישיון יש 20 אלף.

אורלי דהן: מ2008 עד כה נכנסו 121 אלף.

אורלי דהן: בארץ ללא רישיון יש 3730.

אופיר פינס-פז: יש לנו בעיה עם שב"חים, עם כאלה שבאים ונשארים.

אופיר פינס-פז: מה האפיונים שלהם?

מיכל יוספוב: יכול להיות מצב שאם הם יראו שאין להם צורך באשרה הם יצאו בזמן.

מיכל יוספוב: בן אדם שיודע שהוא פטור מאשרה וקל לו לצאת מהארץ יעדיף לצאת ולחזור מאשר להישאר פה.

אורלי דהן: יש צורך באיזון גם בעניין של התיירות וגם בעניין של העובדים הזרים.

אורלי דהן: בגלל זה אנחנו עובדים על כלים, על מנת לנסות למנוע את המצבים הקשים ואת כניסתם של אלה שסורבה כניסתם בעבר.

אורלי דהן: כל זאת כדי לשמור על האיזון ולעודד את התיירות.

אופיר פינס-פז: משרד הפנים היה בזמנו בעמדה אחרת בסוגיה הזאת.

אורלי דהן: אנחנו פועלים בהתאם להחלטת ממשלה.

יגאל צרפתי: העובדה שהרוסים יהיו פטורים מלהצטייד באשרה זה עדיין לא מבטיח להם כניסה אוטומטית לארץ.

יגאל צרפתי: הם צריכים לעבור את ביקורת הגבולות בכניסה לארץ.

יגאל צרפתי: זה נכון לגבי כל מדינה, כולל מדינות שאזרחיהן צריכים אשרה.

יגאל צרפתי: ההחלטה האחרונה תמיד מתקבלת בשדה.

יגאל צרפתי: אנחנו עומדים לפרסם הנחיות לקראת המועד שההסכם הזה ייכנס לתוקף.

אופיר פינס-פז: בעוד שלושה חודשים?

יגאל צרפתי: נכון.

יגאל צרפתי: אלו יהיו הנחיות שיבהירו מי לא יהיה רשאי יהיה להיכנס, על מנת למנוע סירובי כניסה בשדה התעופה.

מיכל יוספוב: ההנחיות האלו לא יהיו רק לגבי רוסים, זה יהיה לגבי כל המדינות שיש להן פטור.

אופיר פינס-פז: זה עוד לא קיים?

אופיר פינס-פז: זה דבר חדש?

מיכל יוספוב: יש את זה כרגע, אבל אנחנו מחדדים את זה יותר.

אורלי דהן: קיימנו ישיבה משותפת של משרד החוץ ומשרד הפנים על מנת למנוע את התופעה.

אופיר פינס-פז: מה זה העניין הניסיוני?

אורלי דהן: אנחנו לא מתייחסים לזה כאל עניין ניסיוני.

אורלי דהן: כרגע מאושר ההסכם רק עם רוסיה.

אורלי דהן: אנחנו נראה איך מתמודדים עם התופעה שבכל זאת מדובר במדינה שהיא קצת שונה מהמדינות שחתמנו איתן.

אורלי דהן: נראה איך אנחנו מקדמים את זה לפני שאנחנו מגיעים להסכמים עם מדינות אחרות.

אופיר פינס-פז: האם יכול להיות שההסכם הזה הוא לא הדדי?

ג'רי קורן: הוא הדדי.

ג'רי קורן: יש תנועה אדירה של ישראלים שנכנסים לרוסיה למטרת עסקים, ביקור משפחות.

ג'רי קורן: יש לזה השפעה חיובית.

אופיר פינס-פז: זאת אומרת שגם לנו יהיה פטור מאשרה.

אופיר פינס-פז: מישהו כתב היום שזה לא הדדי.

יגאל צרפתי: זה הדדי.

ג'רי קורן: זה הסכם בין ממשלות.

יעקב מרגי: אי אפשר להתעלם מכל התופעות השליליות שהיו בעבר בהברחות גבול.

יעקב מרגי: השאלה אם יש לכם מנגנונים.

יעקב מרגי: אם עד עכשיו הייתה צריכה אותה אחת שהביאו אותה לעבור 7 מדורי גיהינום ולחשוב 20 אלף פעם, למה היום היא תצטרך לחשוב 20 אלף פעם?

יגאל צרפתי: ועדת השרים שדנה בנושא הזה, בראשותו של השר לשעבר אהרונוביץ, עסקה בכל ההיבטים האלה.

יגאל צרפתי: אנחנו ניגשנו להסכם הזה לאחר תיאום מלא עם כל גורמי הביטחון.

יגאל צרפתי: כמובן שכל ההיבטים נלקחו בחשבון.

יגאל צרפתי: אנחנו ניגשים לזה בזהירות הראויה.

אופיר פינס-פז: העמדה המסורתית של משרד התיירות מלפני הרבה מאוד שנים הייתה מאוד בעד.

אופיר פינס-פז: אני זוכר שגם הירשזון, כשהיה שר התיירות, ניסה לדחוף את זה מאוד חזק.

יצחק אהרונוביץ': כל החששות שחבר הכנסת מרגי דיבר עליהם הועלו על ידי בישיבת ממשלה.

יצחק אהרונוביץ': ראש הממשלה קיבל החלטה להקים ועדת שרים שעמדתי בראשה.

יצחק אהרונוביץ': היו שם שר הפנים, השר לביטחון פנים, שר החוץ.

יצחק אהרונוביץ': בסופו של דבר התקבלה החלטה פה אחד.

אופיר פינס-פז: גם דיכטר היה בזה?

יצחק אהרונוביץ': כן.

אופיר פינס-פז: שמעתי שהיו לו השגות.

יצחק אהרונוביץ': היו לו הרבה השגות.

יצחק אהרונוביץ': הצלחתי לשכנע אותו על ידי כך שאמרתי לו שבוועדת השרים כולם תמכו במהלך.

יצחק אהרונוביץ': זה עבר לישיבת ממשלה פה אחד.

יצחק אהרונוביץ': התרומה לתיירות היא תרומה אדירה.

יצחק אהרונוביץ': אין שום ספק.

יצחק אהרונוביץ': זה דבר שאנחנו יכולים להרוויח המון ממנו, כי הם באים ויוצאים באותו היום.

יצחק אהרונוביץ': משרד התיירות שם את רוסיה במקום הראוי לה כמדינת יעד להגברת התיירות.

יצחק אהרונוביץ': אנחנו צופים שיגיעו גם ל300 ול400 אלף תיירים.

יצחק אהרונוביץ': לא לחד יומי, אלא שיישארו וילונו בארץ.

יצחק אהרונוביץ': החשש היה מכל מיני תופעות שליליות.

יצחק אהרונוביץ': הוא קיים גם לגבי מדינות אחרות.

יצחק אהרונוביץ': אני אמרתי את זה למשטרה.

יצחק אהרונוביץ': זה נכון שאם יש מידע כזה או אחר אז בשדה התעופה אפשר לסרב ולהחזיר את האדם בחזרה.

יצחק אהרונוביץ': השב"כ התנגד לתת את האשרה הזאת לדיפלומטים.

יצחק אהרונוביץ': אני מבין שזה נשאר בתוקף.

יצחק אהרונוביץ': דיפלומטים יצטרכו לקבל אשרת כניסה.

יצחק אהרונוביץ': בדרך כלל דרכוני שירות ודיפלומטים מקבלים עדיפות, שדרוג.

יצחק אהרונוביץ': מעניין למה במקרה הזה לא.

יגאל צרפתי: ישנם שיקולים של גורמי הביטחון.

יצחק אהרונוביץ': שירות הביטחון ביקש לסייג את זה בנושא של דרכונים דיפלומטים ושירות.

יצחק אהרונוביץ': כולנו יודעים מה קורה שם.

יצחק אהרונוביץ': אין שום ספק שההסכם הזה ייתן עלייה מצוינת ודרסטית בתחום התיירות.

יצחק אהרונוביץ': אני חושב שגם שם וגם פה מחכים.

יצחק אהרונוביץ': אני מברך על ההסכם הזה שייכנס לתוקף עד 90 יום.

אסתרינה טרטמן: אין ספק שהדבר הזה חשוב, חיוני ויש מקום לקדם אותו כמה שיותר מהר.

אסתרינה טרטמן: אין ספק שזה מחייב אותנו לשים דגש על הידוק כל מה שקשור בביקורת הגבולות.

אסתרינה טרטמן: אנחנו חייבים לפקוח עין הרבה יותר ממה שנעשה עד היום, כדי לא להגיע למצב שיצא שכרנו בהפסדנו.

אסתרינה טרטמן: ברור לי לגמרי שמכיוון שמדובר במאסה גדולה אכן צודק משרד הפנים שזה מהווה תקדים לתהליך למידה.

אסתרינה טרטמן: אין לי ספק שיעמדו על היתרונות והחסרונות, יתקנו את העוולות.

אסתרינה טרטמן: כולי תקווה שהמהלך שאנחנו מתכוונים לאשר אותו אכן יביא תועלת מרובה למדינת ישראל.

אופיר פינס-פז: אין לי ספק שההיבטים הכלכלים ברורים, הם ניכרים לעין והם חד משמעיים.

אופיר פינס-פז: גם מבחינת היחסים הדיפלומטיים ברור שהדבר הזה, שההסכם הזה משדרג את יחסי ישראל רוסיה.

אופיר פינס-פז: זה דבר שהוא חשוב.

אופיר פינס-פז: לרוסיה יש מעמד מאוד בכיר בקהילייה העולמית ובקוורטט.

אופיר פינס-פז: יש לה השפעה ישירה על מה שקורה אצלנו.

אופיר פינס-פז: אין ספק ששדרוג מערכת היחסים בין ישראל לרוסיה זה דבר חשוב, במיוחד שאתם מציגים לי את זה שמבחינת הצד השני הוא חשוב.

אופיר פינס-פז: הדבר היחידי שמטריד אותי זה לאו דווקא זה שיהיו פה יותר תיירים רוסיים שאולי באיזה שהוא מקום השהייה שלהם תהיה יותר ארוכה ובלי אשרה, דברים שהטרידו את משרד הפנים תקופה ארוכה.

אופיר פינס-פז: אני אף פעם לא חששתי מהעלייה הרוסית.

אופיר פינס-פז: ראיתי בה ברכה.

אופיר פינס-פז: ראיתי גם ברכה בקרובי משפחה שהגיעו, שלא כולם יהודים על פי כל הרבנים.

אופיר פינס-פז: עלי זה לא עושה הכי הרבה רושם.

אופיר פינס-פז: מבחינתי כל אחד שאוהב את ישראל, שקשור לישראל ויש לו קרובי משפחה אני לא מזדרז לגרש אותו.

אופיר פינס-פז: כמובן שצריך לפעול על פי הכללים של המדינה.

אופיר פינס-פז: מה שהמדינה מחליטה מהבחינה הזאת זה מה שמחייב.

אופיר פינס-פז: מה שמטריד אותי זה החשש מהפשיעה הרוסית שתזלוג למדינת ישראל ביתר שאת.

אופיר פינס-פז: היא כבר קיימת פה הרבה זמן.

אופיר פינס-פז: המשטרה בשלב הראשון התנגדה התנגדות עזה.

אופיר פינס-פז: היא בעצם ביטלה את התנגדותה באופן מלא.

אופיר פינס-פז: האם ננקטו כל האמצעים כדי לאפשר למשטרת ישראל ולגורמי אכיפת החוק לפעול בצורה הטובה ביותר גם לאחר שינוי המדיניות ויצירת ההסכם הזה, או שיש כאן איזו שהיא הרמת ידיים של המשטרה כתוצאה מלחצים פוליטיים שהפעילו?

יצחק אהרונוביץ': אפשר ללכת רחוק יותר, שזה גם שר המשפטים וגם שר הפנים.

אופיר פינס-פז: אני חייב לומר בוועדה את מה שהתפרסם בכל מקום.

אופיר פינס-פז: הדברים האלה פורסמו בכל העיתונים.

אופיר פינס-פז: השר לביטחון פנים התנגד.

אופיר פינס-פז: העמדה השתנתה.

אופיר פינס-פז: אני מקווה שהעמדה השתנתה לנוכח זה שנמצאו תרופות ותשובות שיבואו לידי ביטוי כשההסכם הזה ייכנס לתוקף.

אופיר פינס-פז: אני מקווה שהסיבות הן לא כאלו שלמשטרה אין תשובות והיא הפסיקה את התנגדותה כתוצאה מלחצים פוליטיים ואחרים.

יצחק אהרונוביץ': לא היה כהוא זה משהו פוליטי פה.

יצחק אהרונוביץ': התשובות שניתנו היו מקצועיות, נכונות.

אופיר פינס-פז: אתה התרשמת שהמשטרה תומכת בהסכם?

יצחק אהרונוביץ': אני אמרתי שמה שהיה הוא מה שיהיה.

יצחק אהרונוביץ': אם רוצים להיכנס בצורה בלתי חוקית אפשר היום ויהיה אפשר גם מחר.

יצחק אהרונוביץ': היום נכנסים באותו מצב כמו שאפשר יהיה מחר בבוקר.

יצחק אהרונוביץ': עבריין כזה או אחר שרוצה להיכנס יכול לעשות את זה היום, הוא לא צריך את המשטרה.

יצחק אהרונוביץ': אתה יודע כמה מסורבים יש בשגרירות?

יצחק אהרונוביץ': 0.6 או 0.7.

יצחק אהרונוביץ': זה שמעלים את זה זה תקשורתי וזה סקסי.

אופיר פינס-פז: האם זה אחוז המסורבים לאשרה ?

ג'רי קורן: מאוד נמוך.

יצחק אהרונוביץ': פחות מאחוז.

יצחק אהרונוביץ': אפשר לעצור כל מי שמגיע ויש עליו מידע.

אופיר פינס-פז: אני העליתי את הדברים האלה משום שאי אפשר להתעלם מהם ואסור להתעלם מהם, בוודאי בדיון בוועדת הפנים שלם הכנסת.

אופיר פינס-פז: אלה נושאים חשובים.

אופיר פינס-פז: הממשלה בעניין הזה עשתה עבודת מטה די ארוכה ודי משמעותית.

אופיר פינס-פז: אני מקווה שניתנו כל התשובות הראויות בנושא הזה, כי כשעושים הסכם כזה עם מדינה שהיא מעצמה לא מבטלים אותו אחרי שבוע כי מישהו גילה משהו.

אופיר פינס-פז: הדברים האלה צריכים להיות ברורים.

אופיר פינס-פז: אני גם מודע לזה שאחרי שהמדינה עשתה הסכם כזה ועדת הכנסת לא מבטלת אותו ככה בישיבת בוקר של יום ראשון.

אופיר פינס-פז: זה ברור.

אופיר פינס-פז: דברים גדולים עומדים על כף המאזניים.

אופיר פינס-פז: אני מבקש שעבודת המטה של הממשלה תימשך.

אופיר פינס-פז: גם משרד החוץ, גם משרד המשפטים, גם משרד הפנים וגם המשרד לביטחון פנים.

אופיר פינס-פז: אנחנו רוצים לקבל דיווח בעוד זמן לגבי איך זה פועל בשטח מכל הזוויות של העניין.

אופיר פינס-פז: גם משרד התיירות צריך להיות בהידברות הזאת.

אופיר פינס-פז: אני חושב שהפורום הזה צריך להמשיך ולהתכנס.

אופיר פינס-פז: גם משרד ראש הממשלה בהיבטים הרלוונטיים לו.

אופיר פינס-פז: הייתי מבקש לקבל דיווח בעוד חצי שנה ממנהל המחלקה האירו-אסיתית לגבי הנקודה הספציפית הזאת, כדי שתהיה לנו יכולת לראות מה קורה.

אופיר פינס-פז: שר הפנים ביקש אותי לקדם במקביל את חוק הכניסה לישראל.

אופיר פינס-פז: כמובן שאי אפשר לעשות את זה בישיבה הזאת.

אופיר פינס-פז: עניין השב"חים הוא עניין הרבה יותר מורכב.

אופיר פינס-פז: הוא לא רק קשור לעניין הרוסי.

אופיר פינס-פז: יש לו היבטים אחרים.

אופיר פינס-פז: נראה לי לא נכון לחבר את שני הדברים בישיבה אחת.

אופיר פינס-פז: אתם כן יכולים למסור לשר הפנים שאנחנו מתכוונים לקדם את הצעת החוק הזאת בהקדם.

אופיר פינס-פז: זאת הצעת חוק חשובה.

אופיר פינס-פז: יש בה הרבה אלמנטים בעייתיים.

אופיר פינס-פז: אנחנו נביא אותה לדיון בוועדת הפנים במהלך השלושה חודשים האלה עד שתיכנסו לביצוע.

אופיר פינס-פז: לחוק השב"חים יש היבטים בעניין הפלסטיני.

אופיר פינס-פז: אני לא רוצה לקשור דברים שלא נכון לקשור אותם.

אופיר פינס-פז: צריך לטפל בהם.

אופיר פינס-פז: עניין השב"חים בישראל זאת בעיה שצריך לטפל בה.

אופיר פינס-פז: הצעת החוק של הממשלה בהקשר הזה תובא לדיון בוועדת הפנים של הכנסת.

אופיר פינס-פז: אני מקווה שנוכל להכריע בה ולהצביע עליה לקריאה שנייה ושלישית.

אופיר פינס-פז: בסוף השנה הזאת, קרי ה31 בדצמבר, נבקש דיווח ראשון על איך הדברים מתקיימים.

אופיר פינס-פז: אנחנו נבקש שתשבו בפורום הבין משרדי.

אופיר פינס-פז: זה לא חייב להיות ברמת שרים.

אופיר פינס-פז: חשוב מאוד שתהיה עבודת מטה של הממשלה גם לאחר שהעניין הזה נכנס לביצוע.

אופיר פינס-פז: מדובר בגופים בהיקפים גדולים.

אופיר פינס-פז: אני לא חושב שדנו בוועדה בשנים האחרונות בהסכם הזה .

אופיר פינס-פז: זה בכל זאת דבר חריג ודי מרחיק לכת.

אופיר פינס-פז: אני מציע שהפרוצדורה תהיה שונה מאשר מקדוניה או אלבניה, שזה לא מעלה ולא מוריד הרבה.

אופיר פינס-פז: פה זה עניין בסדר גודל אחר.

אופיר פינס-פז: צריך שתהיה עבודת מטה גם ביום שאחרי.

אופיר פינס-פז: מי תומך בסידור הזה?

אופיר פינס-פז: ה צ ב ע ה בעד – פה אחד אושר